135 000 onnies in Zimbabwe geskorsArgieffoto (Foto: ArtTower/Pixabay) ŉ Staking deur onderwysers in Zimbabwe het onderrig vir ŉ tweede week in dié land tot ŉ stilstand gedwing. Daar is geen oplossing in sig nie en die regering het intussen 135 000 onderwysers geskors omdat hulle versuim het om vir werk op te daag. Talle onderwysers het nie vir werk aangemeld toe die skole vir die eerste termyn van die jaar oopgemaak het nie. Hulle sê hulle kan dit nie meer bekostig om van hul huise af na die klaskamer te pendel nie. ŉ AFP-korrespondent, wat skole in Harare besoek het, het gesien hoe skoliere op die skoolgrond rondhang of in klaskamers speel. Sommige skole is in hul geheel verlate gelaat waar nie die onderwysers of skoliere opgedaag het nie. Onderwysers in Zimbabwe verdien sowat US$100 (ongeveer R1 500) per maand. Die ministerie van onderwys het Donderdag gesê hy skors die onderwysers vir drie maande omdat hulle versuim het om vir werk op te daag. Vakbonde sê die getal geskorste onderwysers beloop sowat 135 000 uit die ongeveer 140 000 wat by staatskole in diens staan. “Die regering het die skole gesluit deur meer as 90% van sy onderwysers te skors,” het Takavafira Zhou, president van die Progressive Teachers’ Union of Zimbabwe, aan AFP gesê. Die salarisdispuut tussen die onderwysers en die regering duur al drie jaar lank voort toe die regering besluit het om onderwysers nie meer in Amerikaanse dollar te betaal nie, maar eerder in Zimbabwiese dollar – waarvan die waarde skerp gedaal het weens inflasie. “Die onderwysers wat die kleinste salaris ontvang, ontvang sowat US$80 (R1 200) per maand. Ons wil hê die salarisse moet herstel word tot dit wat ons onder [oudpres. Robert] Mugabe ontvang het, wat US$540 (sowat R8 000) was,” het Zhou bygevoeg. Hy beskuldig die regering vir swak behandeling van onderwysers. “Vir onderwysers groei geld nie aan bome nie en hulle ontvang dit ook nie soos manna uit die hemel nie.” Hy sê die regering gebruik “boewery” om onderwysers te dwing om terug te keer werk toe. Hy sê die vakbonde sal die skorsings in die hof daag. Terwyl Mugabe (self ŉ opgeleide onderwyser) aan bewind was, het Zimbabwe van die hoogste standaarde van onderwys in Afrika gehad. Zimbabwiese skoliere het reeds maande se onderrigtyd verloor weens Covid-19-regulasies.